b'\n_START_ARTICLE_\nTorquato Tasso (Donizetti)\n_START_SECTION_\nContext\n_START_PARAGRAPH_\nL\'obra est\xc3\xa0 lliurament basada en la vida del poeta Torquato Tasso, amb persones de l\'entorn real del poeta. En l\'\xc3\xb2pera, Torquato Tasso passa set anys a la pres\xc3\xb3 de Ferrara, i en la vida real el poeta va passar aquest set anys (1579-1586) recl\xc3\xb2s a l\'Hospital de Santa Anna per ordre del duc Alfons, contra qui el poeta havia pronunciat p\xc3\xbabliques invectives. La irascibilitat del veritable poeta, un tret caracter\xc3\xadstic de la seva personalitat, es troba recollida a l\'\xc3\xb2pera quan Torquato ataca Roberto Geraldini._NEWLINE_Quan Donizetti va comen\xc3\xa7ar a compondre la m\xc3\xbasica pensava en escriure el rol del poeta protagonista en la tessitura de tenor, pensant en el tenor Rubini, per\xc3\xb2 donada la llarga estada d\'aquest tenor fora d\'It\xc3\xa0lia es va veure obligat a canviar-ho a bar\xc3\xadton, per tal que ho estren\xc3\xa9s Giorgio Ronconi, amb qui havia treballat ja en altres produccions, com ara el personatge Cardenio de l\'\xc3\xb2pera Il furioso all\'isola di San Domingo, estrenada el gener del mateix any._NEWLINE_Torquato Tasso pertany al g\xc3\xa8nere d\'\xc3\xb2pera semiseria, amb elements de trag\xc3\xa8dia i de com\xc3\xa8dia, associats els c\xc3\xb2mics normalment a la interpretaci\xc3\xb3 d\'un baix buffo. L\'obra va ser pensada per a la seva estrena al Teare Valle de Roma, on aquest g\xc3\xa8nere era molt popular. El paper del baix buffo \xc3\xa9s en aquesta \xc3\xb2pera el del personatge Don Gherardo._NEWLINE_El 2 d\'agost de 1835 es va interpretar l\'\xc3\xb2pera al Teatre Pr\xc3\xadncep de Madrid. No consten interpretacions a Catalunya de l\'\xc3\xb2pera completa._NEWLINE_Despr\xc3\xa9s de molts anys d\'oblit, l\'obra va tenir una reestrena a Savona el 1985, amb Simone Alaimo (Torquato), Luciana Serra (Eleonora) i Ernesto Palacio (Roberto). La soprano Montserrat Caball\xc3\xa9 va enregistrar en disc l\'\xc3\xa0ria m\xc3\xa9s famosa de la protagonista de l\'obra, Fatal Goffredo!.\n_START_SECTION_\nActe I\n_START_PARAGRAPH_\nPalau de Ferrara, any 1579._NEWLINE_Els cavallers cortesans, representats per cor, i Don Gherardo comenten els amors de Torquato Tasso per una dona que es diu Eleonora, per\xc3\xb2 a la cort n\'hi ha dues: Eleonora d\'Este i Eleonora de Scandiano. Gherardo pregunta a Ambrogio, qui entra a escena, quina de les dues podria ser l\'estimada, per\xc3\xb2 Ambrogio no ho sap del cert._NEWLINE_Roberto Geraldini, secretari del Duc, enveja la fama de Torquato Tasso. Decideix venjar-se, fingint-se amic del poeta. Torquato es refia d\'ell, i li lliura les claus de l\'escriptori on conserva els seus apunts, amb les odes dedicades a la comtessa Eleonora, germana del Duc, la qual \xc3\xa9s a punt de casar-se amb el senyor de M\xc3\xa0ntua. Roberto s\'assegura que les odes acabin en les mans del xafarder Don Gherardo, que les lliura al Duc._NEWLINE_Torquato llegieix alguns dels versos de la seva Jerusalem alliberada a la seva estimada Eleonora, i ella s\'enamora de seguida del poeta. Mentrestant, Torquato s\'adona del qu\xc3\xa8 ha fet Roberto i es llan\xc3\xa7a sobre ell, per\xc3\xb2 \xc3\xa9s aturat pel Duc, que convida a tots els presents a una festa al jard\xc3\xad Belriguardo.\n_START_SECTION_\nActe II\n_START_PARAGRAPH_\nVil\xc2\xb7la ducal de Belriguardo, mateix any._NEWLINE_Per complicar l\'assumpte, la comtessa de Scandiano es diu tamb\xc3\xa9 Eleanora i, creient que els versos van dirigits a ella, se sent sobtadament enamorada de Torquato. Mentrestant, Eleanora espera poder declarar a Torquato el seu amor. Torquato en canvi la va rebutja i en un esclat de viol\xc3\xa8ncia s\'abalan\xc3\xa7a sobre ella. El Duc, assabentat del que passa, ordena la detenci\xc3\xb3 de Torquato, com a malalt mental.\n_START_SECTION_\nActe III\n_START_PARAGRAPH_\nPres\xc3\xb3 de Ferrara, any 1586._NEWLINE_Set anys m\xc3\xa9s tard, Torquato espera el dia de la llibertat. Arriben als cortesans del Duc que li comuniquen el seu alliberament i li duen que ser\xc3\xa0 proclamat "El m\xc3\xa9s gran poeta" a Campidoglio. Torquato desitja veure la seva estimada, per\xc3\xb2 s\'assabenta que Eleanora \xc3\xa9s morta.'